आध्यात्मिकता को परिभाषित करने के लिए डा. निरंजन मोहनलाल ने दलाई लामा की परिभाषा को वरीयता दी है जिसके अनुसार आध्यात्मिकता हमें समझदारी, स्वस्थ चिंतन, ओर प्रेम, करुणा और क्षमा जैसी मानवीय भावनाओं से जोड़ती है और मन को एक शांत तथा स्थिर अवस्था में प्रतिष्ठित करती है। डा. निरंजन कवि स्टीवन का भी उल्लेख करते हैं जिन्होंने आध्यात्मिकता को आध्यात्मिक-प्रज्ञा के रूप में स्वीकार किया है, जो हमें सही दिशा की ओर संकेत करती है। आप चाहें तो इसे अंतरात्मा की आवाज़ भी कह सकते हैं। श्री अरविन्द के अनुसार आध्यात्मिकता जीवात्मा का सर्वत्र व्याप्त अपार्थिव अंश है। लेखक ने आध्यात्मिकता को समझाने के लिए रिचर्ड वोल्मेन, डा. वेईन, जूडिथ नील जैसे विद्वानों को भी उद्धृत किया है। वे कुछ कवियों को भी उद्धरित करते हैं और अंत में निष्कर्षत: वे आध्यात्मिकता की प्रकृति के सन्दर्भ में अपनी आधे दर्जन से अधिक कुछ धारणाएं विकसित करते हैं। वे कहते हैं , आध्यात्म और धर्म अलग अलग वृत्तियाँ हैं। आध्यात्मिकता का सम्बन्ध मनुष्य की अपनी जागृति और अपने अस्तित्व की सम्पूर्णता से है। आध्यात्मिकता परम-आत्मा और आत्म-बल से जुडी शक्ति है। यह वह तत्व है जो जीवन को सार्थक बनाता है। आध्यात्मिकता हमें सीखने का अवसर प्रदान करती है और सांकेतिक प्रक्रियाओं द्वारा सत्य की ओर उन्मुख करती है। आध्यात्मिकता ही हमें संगीत, कला आदि की ओर दिशा निर्देश देती है। आध्यात्मिकता हमें काम, क्रोध, भय इत्यादि से मुक्त कर शान्ति और स्थितिप्रज्ञता की ओर ले जाती है। सबके लिए प्रेम, दृढ सत्य- निष्ठा ओर करुणामय ह्रदय – आध्यात्मिकता की तीन प्रमुख विशेषताएं हैं।